ສະຫະພາບ ຢູໂຣບ ຕົກລົງ ຊ່ອຍເຫຼືອ ອີຕາລີ ແລະສະເປນ
ພວກຜູ້ນຳ ຂອງສະຫະພາບຢູໂຣບ ໄດ້ຕົກລົງທີ່ຈະໃຊ້ກອງທຶນຊ່ອຍເຫຼືອ ເສີມຄວາມເຂັ້ມແຂງ ໃຫ້ທະນາຄານ ແລະຊື້ພັນທະບັດຂອງອີຕາລີ ແລະສະເປນ
ພວກຜູ້ນຳຂອງສະຫະພາບຢູໂຣບໄດ້ບັນລຸການຕົກລົງກັນເພື່ອນຳໃຊ້ກອງທຶນຊ່ອຍເຫຼືອແບບ ຍືນຍົງຂອງຕົນ ເຂົ້າໄປເສີມຄວາມເຂັ້ມແຂງໂດຍກົງໃຫ້ແກ່ບັນດາທະນາຄານ ໃນທົ່ວທະວີບຢູ ໂຣບ ແລະຊອກຫາຊ່ອງທາງ ໃຫ້ມີການຄວບຄຸມ ໃນໄລຍະຍາວ ກ່ຽວກັບເລື່ອງງົບປະມານທີ່ ເຄັ່ງຄັດກວ່າເກົ່າພ້ອມກັບການຮວມຕົວກັນທາງດ້ານການເມືອງ ການຕັດສິນໃຈດັ່ງກ່າວ ໄດ້ບັນລຸກັນ ໃນຕອນເຊົ້າຂອງວັນສຸກມື້ນີ້ ຫຼັງຈາກໄດ້ມີການສົນທະ ນາຫາລືເປັນເວລາຫຼາຍໆຊົ່ວໂມງໃນກອງປະຊຸມສຸດຍອດຂອງສະຫະພາບຢູໂຣບທີ່ນະຄອນ Brussels ນອກນັ້ນແລ້ວ ຂໍ້ຕົກລົງສະບັບນີ້ ຍັງໄດ້ສ້າງຕັ້ງອົງການຄຸ້ມຄອງກວດກາທະນາ ຄານຮ່ວມສຳລັບ 17 ປະເທດທີ່ໃຊ້ເງິນຢູໂຣ ແລະອະນຸຍາດໃຫ້ນຳໃຊ້ເງິນຈາກກອງທຶນຊ່ອຍ ເຫຼືອ ຊື້ພັນທະບັດຂອງປະເທດກູ້ຢືມທີ່ພວມປະສົບບັນຫາ ພາກສ່ວນຫຼັງນີ້ໄດ້ບັນລຸກັນເພື່ອ ເປັນການສະໜອງຕອບ ຕໍ່ຄວາມຮຽກຮ້ອງຕ້ອງການ ຂອງສະເປນ ແລະອີຕາລີທີ່ຕ້ອງການ ຄວາມຊ່ອຍເຫຼືອເພື່ອບັນເທົາຕົ້ນທຶນໃນການກູ້ຢືມທີ່ເພີ່ມທະວີຂຶ້ນນັ້ນ ປະທານສະພາຜູ້ນຳ ຂອງສະຫະພາບຢູໂຣບ ທ່ານ Herman Van Rompuy ໄດ້ກ່າວຊົມ ເຊີຍຂໍ້ຕົກລົງດັ່ງກ່າວນີ້ໃນລະຫວ່າງກອງປະຊຸມຖະແຫຼງຂ່າວລຸນຫຼັງການປະຊຸມກັນ ນອກນັ້ນແລ້ວ ພວກຜູ້ນຳຂອງສະຫະພາບຢູໂຣບ ຍັງໄດ້ຕົກລົງ ທີ່ຈະແຍກເງິນໄວ້ປະມານ 150 ພັນລ້ານໂດລາ ເພື່ອຊ່ອຍກະຕຸກຊຸກຍູ້ເສດຖະກິດຂອງບັນດາປະເທດ ທີ່ມີເສດຖະກິດ ອ່ອນແອທີ່ສຸດໃນກຸ່ມດັ່ງກ່າວ ອັນທີ່ເອີ້ນວ່າ ຂໍ້ຕົກລົງການເຕີບໂຕນີ້ຂັ້ນຕົ້ນແມ່ນໄດ້ຖືກປະ ຕິເສດຈາກທັງສະເປນ ແລະອີຕາລີ ຈົນເທົ່າພວກເຂົາເຈົ້າໄດ້ຮັບການຕົກລົງ ທີ່ປະເທດທັງ ສອງຮຽກຮ້ອງຕ້ອງການ ທັງອີຕາລີແລະສະເປນ ຊຶ່ງເປັນປະເທດ ທີ່ມີເສດຖະກິດໃຫຍ່ເປັນອັນດັບສາມແລະອັນດັບ ສີ່ຂອງເຂດໃຊ້ເງິນຢູໂຣນັ້ນ ໄດ້ຈັບຕາເບິ່ງໃນໄລຍະສາມສາມມື້ຜ່ານມານີ້ ຂະນະທີ່ອັດຕາ ດອກເບ້ຍເງິນກູ້ຢືມຂອງພວກເຂົາເຈົ້າ ໄດ້ຖີບໂຕຂຶ້ນໃກ້ກັບລະດັບ 7% ນີ້ແມ່ນຂີດໝາຍ ຊຶ່ງປະເທດທີ່ມີເສດຖະກິດຂະໜາດນ້ອຍກວ່າເຊັ່ນກຣີສ ໄອແລນແລະປອກຕຸຍກາລໄດ້ຖືກ ບັງຄັບໃຫ້ຮັບເອົາເງິນຊ່ອຍເຫຼືອຂອງນາໆຊາດ ໃນໄລຍະສອງປີຜ່ານມາ ຖ້າອີຕາລີແລະສະເປນຫາກນຳໃຊ້ເງິນຊ່ອຍເຫຼືອຈາກກອງທຶນປະເທດທີ່ໃຊ້ເງິນຢູໂຣເພື່ອ ຂາຍໜີ້ສິນຂອງຕົນແລ້ວ ມັນອາດສາມາດຕັດຕົ້ນທຶນໃນການກູ້ຢືມຂອງປະເທດທັງສອງ ລົງຍ້ອນວ່າປະເທດເຫຼົ່ານີ້ຈະບໍ່ຖືກພວກເກັງກຳໄລດຳເນີນການຕາມອຳເພີໃຈໄດ້ອີກຕໍ່ໄປ ໃນຕະຫຼາດໂລກ ນາຍົກລັດຖະມົນຕີສະເປນ ທ່ານ Mariano Rajoy ໄດ້ເຕືອນໃນສັບປະດານີ້ວ່າ ລັດຖະ ບານຂອງທ່ານຈະບໍ່ສາມາດປະຄັບປະຄອງຄ່າກູ້ຢືມໃນອັດຕາສູງໄດ້ອີກຕໍ່ໄປແລ້ວ ທ່ານ ໄດ້ຮັບການສະໜັບສະໜຸນ ຈາກປະທານາທິບໍດີຂອງຝຣັ່ງ ທ່ານ Fancois Holland ທີ່ ກ່າວ ໃນຂະນະເດີນທາງໄປເຖິງ ກອງປະຊຸມສຸດຍອດວ່າ ທ່ານພວມຊອກຫາການແກ້ໄຂ ຢ່າງວ່ອງໄວ ເພື່ອໃຫ້ການສະໜັບສະໜຸນແກ່ອີຕາລີແລະສະເປນ